In nomine Domini, Richerius archiepiscopus. Notum sit omnibus, tam presentibus quam et futuris, quia veniens quidam miles, Rosthelinus nomine, ante nos, una cum consensu et voluntate conjugis suæ et liberorum suorum, Frederii videlicet et cæterorum omnium, deprecans obnixe ut concederemus ei æcclesiam Sancti Petri de Coona, quam de beneficio æcclesiæ Sancti Stephani atque nostro tenebat, dare æcclesiæ Cluniacensi, ad constituendos monachos, qui pro se et cunctis fidelibus Deo deservissent, ac ibidem religiose viverent; cujus preces suscipientes, concessimus ei, sed eo tenore ut heres illius predictam æcclesiam semper de nobis teneat, monachi vero per ipsum habeant, ita tamen ut omni tempore æcclesiæ Sancti Stephani et nobis debitam subjectionem exsolvant; junioratus autem æcclesiæ quem presbiteratum appellant, sicut hactenus integer fuit, sic deinceps permaneat. Denique si predictus heres contra nos deliquerit, ut perdat; eodem modo quo ipse tenebat, monachi de ecclesia Sancti Stephani et de nobis habeant, donec nobis ipse satisfaciat, et ad sua tenenda redeat.